For folk, der ikke spiller computer, kan det måske lyde besynderligt, at man kan blive snydt for et såkaldt ”skin” – altså et look - til en virtuel kniv. Men markedet for knive, pistoler og andre våben i computerspil er gigantisk, og den helt rigtige kniv kan koste mange tusinde kroner. En 17-årig dreng fra Ranum var tirsdag på udkig efter en Karambit-kniv til spillet Counter-Strike, og i stedet for at handle på Steam Market, som er et sikkert sted at købe, men som også kræver 20 procent mere for en kniv, gik han i stedet ind på Facebook-siden CSGO Trade Danmark. På Facebook-siden fandt han hurtigt frem til en kniv til en rigtig god pris. Han overførte med det samme pengene til sælger – men da han skulle modtage den i spillet, blev han pludselig blokeret. Det skriver Nordjyllands Politi i deres døgnrapport. Her råder de også til at bruge godkendte mellemmænd på Facebook-siderne, hvis man ikke vil handle gennem Steam Market. I august blev en 16-årig dreng fra Brønderslev snydt for en kniv til 1100 kroner. Læs mere her:
En dreng fra Ranum fik aldrig en virtuel kniv, som han havde betalt for.